Psigiater bepaal of verkragter pedofiel is | Netwerk24
Psigiater bepaal of verkragter pedofiel is
Deur Deliah Brinkhuis 19 Desember 2016 06:01
Die verkragtingsaak teen Vernon Volschenk (76) is verlede Woensdag tot 21 Desember uitgestel.
'n Psigiatriese verslag, saamgestel deur 'n forensiese kliniese psigiater van die departement korrektiewe dienste, Willie Hanekom, is tydens verlede week se verhoor ingedien ná Hanekom se evaluasie van Volschenk op 11 November.
Streekslanddros Francine Mouton het die evaluasie by Volschenk se verhoor in November aangevra om te bepaal of hy 'n pedofiel is.
Die verslag sal nou deur sy prokureur, William Fullard, sowel as die staat, bestudeer word en op 21 Desember aan die hof voorgelê word.
Volschenk, 'n inwoner van Strand wat skoolkinders vervoer het, het op 24 Maart skuld erken op die verkragting van 'n sesjarige meisie. Hy het erken dat hy haar op 23 Augustus 2015 seksueel misbruik het.
Die voorval het in sy woonstel plaasgevind. Die kind se ma het op haar dogter en Volschenk afgekom terwyl die meisie se onderklere afgetrek was.
Volschenk het ook skuld erken op die besit van pornografiese foto's van die meisie nadat 176 foto's op sy kamera en sy selfoon gekry is.